**FADE IN:**

**ΣΚΗΝΗ 1η – ΕΞΩΤ./ΝΥΧΤΑ – ΛΟΦΟΣ // Πολλά χρόνια πριν εν καιρώ πολέμου…**

*Σκηνικό πολέμου λίγο πριν από τη δύση του ήλιου. Στρατιώτες μαζεμένοι για την βραδινή αναφορά της μοίρας. Κάποιοι από αυτούς τραυματισμένοι, τρομαγμένοι, κάποιοι με παρατεταγμένα τα στήθη και αγριεμένο βλέμμα... Από τον ορίζοντα φαίνονται λάμψεις και ακούγονται απόηχοι πυροβολισμών. Ο ΔΙΟΙΚΗΤΗΣ κρατά ένα κομμάτι χαρτί και διαβάζει δυνατά τα ονόματα των οπλιτών της βραδινής αναφοράς. Οι στρατιώτες που ακούνε το όνομα τους ανταποκρίνονται φωνάζοντας «ΠΑΡΩΝ». Ώσπου ένα όνομα δεν ανταποκρίνεται και οι στρατιώτες κοιτάζονται μεταξύ τους, κάποιοι ξεροκαταπίνουν, κάποιοι προσπαθούν να κρύψουν τη συγκίνηση τους…. Ο ΔΙΟΙΚΗΤΗΣ της μοίρας το αντιλαμβάνεται και προσπαθεί να εμψυχώσει τη μοίρα.*

**ΔΙΟΙΚΗΤΗΣ**

Άντρες. Μπορεί ο εχθρός σήμερα μας στέρησε άλλες επτά αδερφικές ψυχές όμως σκεφτείτε πως αξίζει το κάθε δράμι του αίματος που χύνουμε. Για να μπορούν τα παιδιά μας να ζουν και πάλι ελεύθερα χωρίς τα χαλινάρια των τυράννων. Οραματιστείτε πως αξίζει η κάθε δυνατή ανθρώπινη θυσία για το μέλλον της πατρίδας μας!

 *(Συνεχίζεται)*

**ΣΚΗΝΗ 2η – ΕΞΩΤ./ΜΕΡΑ – ΒΟΥΛΗ ΤΩΝ ΕΛΛΗΝΩΝ // Σήμερα…**

*Δυο κουστουμαρισμένοι χοντροί μέσα στη ΒΟΥΛΗ ανταλλάσουν χαρτοφύλακες. Τους βάζουνε πάνω σε ένα τραπέζι και τους ανοίγουν. Ο ένας περιλαμβάνει χαρτονομίσματα και ο άλλος ομόλογα και τίτλους ιδιοκτησίας*

**ΔΙΟΙΚΗΤΗΣ (Voice Over)**

Για να μπορούν οι εκλεκτοί του λαού να καταβάλουν κάθε δυνατή προσπάθεια για την οικονομία της χώρας…

**ΣΚΗΝΗ 3η – ΕΣΩΤ./ΜΕΡΑ – Δρόμος**

*Ένας ΚΥΡΙΟΣ με φουσκωμένη ΚΑΜΠΑΡΝΤΖΙΝΑ περπατά καχύποπτα. Μια ΓΥΝΑΙΚΑ περπατά από την απέναντι άκρη και του χαμογελά. Εκείνος ανταποκρίνεται σχεδόν φοβισμένα. Από τη ΚΑΜΠΑΡΝΤΙΝΑ του κυρίου πέφτει ένα ΜΗΛΟ. Η ΓΥΝΑΙΚΑ αντιλαμβάνεται πως κρύβει τρόφιμα και του επιτίθεται. Τον ρίχνει κάτω. Ο ΚΥΡΙΟΣ παλεύει να κρατήσει τα τρόφιμα ώσπου η ΓΥΝΑΙΚΑ σηκώνει μια ΠΕΤΡΑ και τον κοπανά στο κεφάλι. Μαζεύει τα ΦΡΟΥΤΑ και το ΓΑΛΑ που έχει στη καμπαρντίνα και αρχίζει να τρέχει.*

**ΔΙΟΙΚΗΤΗΣ (Voice Over)**

Για να μην βρεθεί ποτέ ξανά συνάνθρωπος μας στην άθλια ανάγκη της πείνας …

**ΣΚΗΝΗ 4η – ΕΣΩΤ./ΜΕΡΑ – Αίθουσα παρουσίασης**

*Σε μια αίθουσα διεξάγεται η παρουσίαση της νέας πορνοταινίας γνωστής πορνοστάρ. Η ΠΟΡΝΟΣΤΑΡ σνιφάρει διακριτικά μια γραμμή ΚΟΚΑΙΝ. Μια ΜΑΝΑ κρατάει από το χέρι το θλιμμένο ΚΟΡΙΤΣΑΚΙ της το οποίο είναι ντυμένο παρόμοια με την ΠΟΡΝΟΣΤΑΡ . Το σπρώχνει σχεδόν με τη βία προς το μέρος της και δίνει ένα ΣΤΥΛΟ στην ΠΟΡΝΟΣΤΑΡ για να υπογράψει αυτόγραφο στην κόρη της. Βγάζει μια φωτογραφική μηχανή και φωτογραφίζει τη στιγμή.*

**ΔΙΟΙΚΗΤΗΣ (Voice Over)**

Τα παιδιά μας θα ακολουθούν χριστά πρότυπα.

**ΣΚΗΝΗ 5η – ΕΣΩΤ./ΝΥΧΤΑ – Διάδρομοι δημόσιου νοσοκομείου**

*Στους διαδρόμους νοσοκομείο πλήθος ΑΡΡΩΣΤΩΝ πάνω σε ράντζα, και κάποιοι άλλοι πεταμένοι στο πάτωμα. Διακρίνεται μια ΝΟΣΟΚΟΜΑ που περνά χαμογελαστή δίπλα από τους ασθενείς τους και μαζεύει ΦΑΚΕΛΑΚΙΑ. Ένας ΤΑΛΑΙΠΩΡΟΣ δεν της δίνει. Η ΝΟΣΟΚΟΜΑ κάνει νόημα σε ΔΥΟ ΦΥΛΑΚΕΣ, έρχονται και με βία και πετάνε έξω τον ΤΑΛΑΙΠΩΡΟ από το νοσοκομείο*

**ΔΙΟΙΚΗΤΗΣ (Voice Over)**

Και θα υπάρχει δωρεάν ιατρική περίθαλψη για όλους.

**ΣΚΗΝΗ 1η – ΕΞΩΤ./ΝΥΧΤΑ – ΛΟΦΟΣ // Πολλά χρόνια πριν εν καιρώ πολέμου…**

*(Συνέχεια της 1ης σκηνής)*

**ΔΙΟΙΚΗΤΗΣ (Voice Over)**

Τούτη τη στιγμή με το θάρρος και την ανδρεία σας, γράφεται μια νέα σελίδα της ιστορία. Όμως φροντίστε να τη διδάξετε στα νέα παιδιά πριν να είναι πολύ αργά και για εκείνα. Γιατί όπως είπε και κάποιος πριν από εμάς, όποιος δεν γνωρίζει την ιστορία του θα είναι καταδικασμένος να τη ζήσει από την αρχή.

Ενός λεπτού σιγή για τις ψυχές που χάθηκαν.

*Οι ΣΤΡΑΤΙΩΤΕΣ βγάζουν τα ΚΡΑΝΗ τους και κρατάνε τη σιωπή τους για λίγα δευτερόλεπτα. Ο ήλιος αρχίζει να δύει. Ήχος από ΣΑΛΠΙΓΓΑ Ξαφνικά στο λόφο εκρήγνυται μια ΒΟΜΒΑ.*

**FADE OUT**